钦定古今图书集成/理学汇编/学行典/第105卷 > 杨龟山集 > 《答胡德辉问》
## 钦定古今图书集成/理学汇编/学行典/第105卷 > 杨龟山集 > 《答胡德辉问》

问：“思无邪” ，思而后积，积而后满，满而后发。《诗》三百篇，大抵思之发也，思而无邪，《诗》何不然哉？或曰：有思皆邪也，无思则土木也。思无邪者，惟有思而无所思乎？佛语以迷真起妄最初一念为念之正，此理合矣。然是圣也，果圣人当时告门人之意乎？

答：《书》曰：“思曰睿，睿作圣。”孔子曰：“君子有九思。”夫思可
以作圣，而君子于貌言视听必有思焉，而谓有思皆
邪，可乎？《系辞》曰：“《易》无思也，无为也”，寂然不动，感而遂
通天下之故。非天下之至神，其孰能与于此？夫自至
神而下，盖未能无思也。惟无思为足以感通天下之
故，而谓无思土木也，可乎？此非穷神知化，未足与议
也。《诗》三百出于国史，固未能不思而得，然而皆止于
礼义，以其所思无邪而已。